- Apocalipsis
- ←
- 15
- →

15
Re mandad kwaan nkano gazh yalzi gwluzhtlaka
1 Zeera myun stub kwaan nabix lo na kwaan gro doo nu mdeyall na ngune na loya. Leen yiba myun gazh mandad cheen Dios lo na, xaa nkano gazh yalzi, re yalzi kwaan nak kwaan gwluzhtlaka, nel re yalzi ne yilo lux rese yalnayii cheen Dios.
2 Noka myun lo na tub kwaan nzhak kwenta tub nistoo bidr kwaan nuch ki; nu roo wri nistoo bidr zee, nzoli re xaa kwaan mle gan lo ma nakap, nu lo maj cheen ma, nu lo numr cheen ma. Nkano xaa tub bagwel kwaan mkayaa xaa lo Dios. 3 Nu nzholl re xaa kant cheen Ches, xmos Dios nu kant cheen Mbakxiil cheen Dios, nu mbill re xaa:
¡Gro doo nu chul doo nak re kwaan mle lu,
Dios, lu nabeyy rese kwaan!
¡Nali nu wli nak xnaz lu;
lu nak rey nu nabeyy lu xaa nabeyy lo dub yizhyo!
4 ¡Xaa Nabeyy!
Rese xaa zheb ne lu
nu rese xaa gool lo lu,
nel nebse lu nak xaa nambey;
rese xaa nzho lo yizhyo yiid nu gool lo lu,
nel myun re kwaan nambey kwaan mle lu.
5 Ngulo mded re kwaane, zeera mwii na zee myun lo na leen yiba, lee yidoo cheen Dios pa nzho wdizh cheen Dios mxal. 6 Nu leen yidoo cheen Dios mroo gazh mandad, xaa nzhano gazh yalzi. Nu re xaa ne nak ler rus kwaan nzhul na, nu kwaan nla xni lo, nu nzhi tub yed or laz xaa. 7 Nu tub xaa lo dap xaa mban mzaa tubga kop or lo gazh mandad, kwaan nyazhe kwaan yalnayii cheen Dios, xaa mban tira. 8 Nu lee yidoo cheen Dios nguzhe zhen, zhen cheen xni chul cheen Dios nu zhen cheen yalngezh cheen Dios; nu nik tub xaa nyent mod rep leen yidoo cheen Dios, axta yilo ded gazh yalzi kwaan nzhe gazh mandad cheen Dios.

- Apocalipsis
- ←
- 15
- →

© 2009 WBT