- Lucas
- ←
- 18
- →

18
Kwent nabix cheen tub byud nu tub jwes, xaa nakap doo
1 Noka Jesús mzaa tub kwent nabix lo re xaa, zee ne re xaa tubka nkin wdizhno xaa Dios nu nalaat xaa nalet xaaya. 2 Jesús nzhé:
—Tub welt ngu tub jwes tub yezh, xaa nanzhebt ne Dios nixa nanzhont xtizh re myet. 3 Nu leeka yezh ba ngu tub byud, me tubka nya lo jwes nu mbezh me lo xaa: “¡Le yudar na lo xaa nayii ne na!” 4 Nu zyen doo welt nzhiya me lo jwes nu nanzhont xaa xtizh me. Nu mzhin tub mbizh kwaan mle xaa xgab nu nzhé xaa: “Nanzhebt na ne na Dios nixa nanzhont na xtizh re myet, 5 per nal le na yudar ngwnaa byud ne, nel tant tubka nzeke me rezh yek na nel napa zhin tub mbizh yiche lextoo na ne na me”.
6 Zee nzhé Xaa Nabeyy:
—Bkenzha gu kwaan nzhé jwes, xaa nanaabt kwent nali. 7 ¡Telisa nela be lee Dios gon xtizh re xaa mleey xaa, xaa nzhedizhno xaa zhe nu yaal! ¿Che sbaaka gak Dios tras? 8 Wlipa na nii na lo gu, telisa zle xaa yudar gu gorna naab guya lo xaa; per gorna yal na, Xaa Mzhin Ngok Myet, ¿che zyizhal na xaa ngwii lo na lo yizhyo ne?
Kwent nabix cheen tub fariseo nu xaa ntop demi
9 Zee lee Jesús mzaa stub kwent nabix lo stub naz myet xaa nzak nali nak, xaa nzak tira nanont stub naz re myet. 10 Nu Jesús nzhé:
—Tub welt nzha chop xaa nzhawdizhno Dios lach roo yidoo. Tub xaa nak fariseo, lee stub xaa nak xaa ntop demi kwaan nya naz Roma. 11 Lee fariseo mzoli techosa nu snee ngunii xaa lo Dios: “Dios, dixkix lu, nel nanakt na kwenta stub naz re myet ne. Nanakt na wann, xaa wen nak na, nu nankanot na stub naz re ngwnaa ba, nu nixa nanakt na kwenta xaa ne, xaa ntop demi kwaan nya naz Roma. 12 Nu nii na lo lu: Chop welt nkwan na tub sman gorna nanzhawt na nik tik kwaan, nu nza na tub chii part rese kwaan nle na gan lo lu.” 13 Per lee xaa ntop demi kwaan nya naz Roma zit mzo; nu nixa namlept xaa lo xaa naz yiba, sinka nebse ngazya xaa laz xaa nu nzhé xaa: “Dios, blesla lu ne lu na, nel na nak tub xaa nzeeb doo jwalt”. 14 Lee na nii lo gu, mbare xaabyi ne garli xaa nu mchela Dios re jwalt cheen xaa. Lee stub xaa namchet Dios re jwalt cheen. Nel lee re xaa nto yalxwa, zhin mbizh ton xaa; nu lee re xaa nantot yalxwa, zhin mbizh gak non xaa.
Jesús mkayaa re madwin
(Mt. 19:13-15; Mr. 10:13-16)
15 Lee re myet nzhe re madwin lo Jesús nu noka nzhe xaa axta re madoo, zee zhiib Jesús yaa Jesús yek re mad win. Nu gorna ngune re xaa mseed lo Jesús lee re xaa tant nzhano mad lo Jesús, zee mgalno xaa re xaa nyaadno mad win. 16 Jesús mrezh re xaa mseed lo xaa nu nzhé Jesús lo re xaa:
—Laa gu yiid re madwin lo na, nu nasaawt gu lo mad zee nayiidt mad lo na. Nel Dios nabeyy leen lextoo re xaa nak kwenta re madwin ne. 17 Wlipa na nii na lo gu, loka cho gu nakayaat pa nabeyy Dios, mod tub madwin, nyent mod zeeb gu pa nabeyy Dios.
Rik, xaa yeen, ngunii lo Jesús
(Mt. 19:16-30; Mr. 10:17-31)
18 Tub xaa non ngwa mnabdizh lo Jesús:
—Maestr wen, ¿cho kwaan le na, zee le na gan yalnaban kwaan tira?
19 Jesús nzhé lo xaa:
—¿Chozhiin né lu lo na, na nak tub xaa wen? Nik tub xaa wen nyent, nebse Dios nak xaa wen. 20 Nela lu re kwaan mlaa Dios le be. Re kwaane: nazoblazht lu kano lu stub ngwnaa, naguta lu sa myet lu, nalewannt lu, nagaazht lu tub kwaan nawlit tich sa myet lu, nu nazeret lu diizh lo xuz lu nu lo xnaa lu.
21 Lee xaa non nzhé:
—Rese kwaane kale na dubse nzexen na.
22 Gorna mbin Jesús kwaane, zee nzhé Jesús lo xaa:
—Tubka kwaan nzho jwalt le lu. Zyaa, nu bto rese kwaan nkano lu nu bzaaya lo re xaa prob, zee gap lu zyen doo kwaan naz leen yiba, nu breke tich na.
23 Gorna lee xaa non mbin kwaane, nales doo ngok lextoo xaa, nel rik doo xaa.
24 Jesús mwii lo xaa nu nzhé xaa:
—¡Nagan doo zeeb tub xaa rik naz leen yiba, pa nabeyy Dios! 25 Mas nanagant zeeb tub kamey leen yeer cheen tub aguj, ke tub xaa rik le gan nya yiba.
26 Nu gorna mbin re xaa kwaane, nzhé re xaa:
—¿Cho le gan nya yiba chol sbaa naka?
27 Jesús nzhé:
—Lo re myet yizhyo ne nyent moda, per Dios reseya nzho mod le Dios.
28 Zee nzhé Pér:
—Lee rese nu, rese kwaan mlaa nu, nu mreke nu tich lu.
29 Jesús nzhé lo xaa:
—Na nii lo re gu, loka cho xaa laa li, laa sa, laa wech, laa xuz nu xnaa, laa xinn kwent cheen pa nabeyy Dios, 30 zee zyen welt bareya lo xaa nu zhin mbizh kayaa xaa yalnaban kwaan tira leen yiba.
Myon welt mzaa Jesús kwent xomod yet xaa
(Mt. 20:17-19; Mr. 10:32-34)
31 Nu zeera mbe Jesús techosa re chiibchop xaa mseed lo Jesús tub lad nu nzhé Jesús lo re xaa:
—Bkenzha gu nal. Nal ya be Jerusalén, nu baa gak rese kwaan nzhé re xaa mzaa kwent kwaan nzhé Dios lo lee xaa yilo, kwent cheen Xaa Mzhin Ngok Myet. 32 Zaa xaa na lo re xaa nanakt xaa Israel, nu xizhno re xaa na; nu koo xaa xkyalnto na, nu chuk re xaa lo na. 33 Nu gorna yilo zaa re xaaya yenn na kwaan tub le yed, zeera gut re xaa na; per lee mbizh yon lee na roban stuba. 34 Namlat xtizh Jesús yek re xaa mseed lo xaa; nanet re xaa cho kwaan mzaa Jesús kwent, nel mkaxlaan Dios diizh ne lo xaa.
Jesús msekwen zaalo tub xaa Jericó
(Mt. 20:29-34; Mr. 10:46-52)
35 Nu gorna nzhazhin Jesús gax yezh Jericó, ngune xaa lo tub xaabyi syeg nzob roo naz naab karda. 36 Lee syeg mbin nkee doo rezh, nel zyen doo xaa nzhake tich Jesús, kwaanzee ngunabdizh xaa lo re xaa nu nzhé xaa:
—¿Cho kwaan kayak?
37 Zee nzhé re myet lo syeg:
—Jesús xaa Nazaret nzhaded nee.
38 Zee lee syeg dub gan mrazhe nzhé:
—¡Jesús, lu nak xaa dii cheen rey David, blesla lu ne lu na!
39 Zee lee re myet mgalno xaa nu nzhé xaa lo xaa:
—¡Saaw roo lu! ¿Cho bi nkee lu?
Per lee xaa mas nyera mrazhe xaa nu nzhé xaa:
—¡Jesús, lu nak xaa dii cheen rey David, blesla lu ne lu na!
40 Zee mlaz Jesús nu nzhé Jesús:
—Teno gu xaa nee.
Gorna mzhin xaa zee mnabdizh Jesús lo xaa:
41 —Guné, nen cho kwaan nzhekla lu le na lo lu.
Lee xaa mkeb nzhé:
—Xaa Nabeyy, nzhekla na wii na.
42 Jesús nzhé lo xaa:
—Nzho mod yani garlo lu, nel kwaan dub lextoo lu ngwii lu lo na, zee gakwen zaalo lu.
43 Nu leeka gorzee lee syeg nguni zaalo nu mreke xaa tich Jesús nu mbill xaa lo Dios. Nu gorna lee re xaa yezh ngune kwaan ngok, noka re xaa mzelo mbill lo Dios.

- Lucas
- ←
- 18
- →

© 2009 WBT